*Ivan Šaško, pomoćni biskup zagrebački*

**Uvod i homilija**

u euharistijsko slavlje *utorka Drugoga tjedna došašća*

*u crkvi Krista Kralja na zagrebačkome groblju 'Mirogoj' 10. prosinca 2019. u 10 sati*

*(povodom međunarodnoga 'Dana ljudskih prava')*

Draga braćo i sestre,

ponovno smo u zajedništvu molitve i slavlja Gospodina koji je došao *uzevši naše smrtno tijelo i prinijevši se u ljubavi za nas* i koji dolazi da bi nam *darovao vječnost* koju, sigurni u nadi, čekamo.

Došašće je vrijeme osluškivanja riječi i primjećivanja znakova, s osobitom pozornošću prema malim znakovima obnove života. Među tim znakovima vidim vas, koji kršćanskom ljubavlju i ustrajnošću činite iznimno djelo milosrđa brinući se da spomen bude živ.

Zato u ovome zajedništvu pozdravljam nositelje te brige, članove: Hrvatskoga društva političkih zatvorenika, Osijek; Hrvatskoga domobrana iz Osijeka i Zaprešića, Žrtve za Hrvatsku iz Osijeka, Hrvatskoga obrednoga zdruga Jazovka, krila Đakovo, Udruge bosanskohercegovačkih Hrvata iz Zagreba i Hrvatskoga žrtvoslovnog društva.

S posebnom pak ljubavlju pozdravljam članove i potomke obitelji poginulih hrvatskih vojnika. Neka vam i ova blizina bude znak utjehe koju Bog donosi svojim vjernicima. Jer ima puno spomenika, ali često nedostaje onih koji bi se spominjali, a bez spominjanja spomenik gubi snagu. U našemu današnjem spomenu, susrećemo se s pokušajem da se i spomenici i ljudi uklone. Ipak, ostalo je dovoljno dijelova, krhotina za cjelovitu ljubav koja se povezala u živi spomen. Mi živi koji se spominjemo ostajemo jamstvo da će spomenici podignuti u nama, a koji su izvanjski nevidljivi biti vidljivi, biti vraćeni. Jer, nije bit u podizanju kamena, nego u duhu koji i može oživjeti i kamenje.

Na današnji se dan isprepliće puno sadržaja u društvenoj zbilji. Spominjemo se 20. obljetnice smrti prvoga hrvatskog predsjednika Franje Tuđmana, a pritom nam je molitva prožeta zahvalnošću za našu hrvatsku domovinu i pogled usmjeren prema Gospodinu s molbom da nas ne napusti u našim potrebama. Na početku, moleći za pokojne, pripravimo srce, predajmo Gospodinu svoje grijehe, čuvajući radosnu nadu.

**Homilija**

Liturgijska čitanja:

*Iz* 40, 1-11; *Ps* 96, 1-3.10ac.11-13; *Mt* 18, 12-14

**1.** Današnja Božja riječ darovana nam je u lijepome okviru. Prva rečenica čitanja iz Knjige proroka Izaije glasi: „Tješite, tješite moj narod“, a Isus u zadnjoj rečenici Evanđelja kaže da nebeski Otac ne želi „da propadne i jedan od ovih malenih“.

Braćo i sestre, u vama koji se iz godine u godinu ovdje okupljate prepoznajem ljude došašća, ne misleći pritom poglavito na one odlike koje su u prvome planu, kada se spomene predbožićni duhovni hod nas vjernika; dakle, ne gledam vas samo kao ljude koji čekaju, koji vape, koji bdiju, koji nose u sebi sigurnost dolaska Spasitelja. Vidim vas ponajprije kao ljude koji *tješe i traže*, koji se zauzimaju za najmanje. Jer, ima li manjih od onih koje su drugi ljudi htjeli izbrisati i iz života obitelji i društva i iz sjećanja potomaka?

Zato mi se čini opravdanim reći da ste, nošeni Kristovim Duhom, pronašli one koje je ljudska zalutalost, bolesna ljudska duša, odvojila od ljudskosti. To je istinska izgubljenost. A vaše djelo milosrđa pomaže svima koji su zalutali na putove mržnje i zločina da se vrate. Uistinu utješno!

**2.** Premda se utjeha čini kao nužna posljedica nekoga gubitka, poraza, kao prijelaz iz nepomirenosti u pomirenost, kao vjernici smo ju pozvani gledati u svjetlu ispravljanja pogleda, kao novi obzor i početak. Neutješen čovjek ne vidi ono što bi trebao vidjeti; neutješen narod ne vidi ono što ga drži na životu.

Odlike tješitelja i tražitelja koji druge štite jesu odlike Duha Svetoga koga zazivamo kao Tješitelja i Branitelja, komu pjevamo:„Consolator optime, dulcis hospes animae – Tješitelju tako blag, ti nebeski Goste drag, odnosno doslovnije: *ti slatki Goste duše*“.

Sveti Pavao na samome početku, odmah nakon pozdrava, Korinćanima u svojoj drugoj poslanici piše predivne riječi o utjesi, koje su vam sigurno poznate, ali ih je vrijedno ovdje prizvati:

Otac milosrđa i Bog *svake utjehe* „tješi nas u svakoj našoj nevolji da bismo i mi sve koji su u nevolji mogli tješiti onom utjehom kojom nas same tješi Bog. Jer kao što su obilate patnje Kristove u nama, tako je po Kristu obilata i utjeha naša. Bili mi nevoljama pritisnuti, za vašu je to utjehu i spasenje; bili utješeni, za vašu je utjehu – djelotvornu: da strpljivo podnesete iste patnje koje i mi podnosimo. I tako je stamena nada naša o vama jer znamo: kao što ste zajedničari patnja tako ste i utjehe.“ (2 Kor 1, 4-7) Čak deset puta spomenuta utjeha! Koji sažetak mudrosti i kršćanske snage.

U hrvatskome jeziku 'utjeha' je neka vrsta smiraja i utihe, dok drugi jezici otkrivaju druge naglaske i sadržaje, prije svega učvršćenost, postojanost (lat. *consolare*) koja se nalazi nasuprot: nevolja, patnja, opterećenja, pritisnutosti, strepnje za život. Odakle snaga za to? Odakle mir, utiha i čvrstoća? Jedino od Boga. Zato je ključna rečenica: „U sebi prihvatismo i smrtnu osudu da se ne bismo uzdali u same sebe, nego u Boga koji uskrisuje mrtve.“

**3.** Možda bi nas netko mogao gledati sa sažaljenjem ili s podsmjehom, jer nakon toliko godina upozoravanja na nepravdu prema ljudima kojima je oduzeto pravo na grob; nakon tolikih nastojanja da se, ako ništa drugo, ispuni jedno od temeljnih 'ljudskih prava', čini se da je sve to bilo uzalud, da nema uspjeha i da nam je potrebna neka utješna riječ.

No, stvarnost je drugačija. U vama je utjeha, jer ste ustrajali u patnjama; utjeha tako potrebna svakomu čovjeku i našemu hrvatskom narodu. Vi ste ustrajali; iskušenje nema više onakvu snagu kakvu je imalo. I premda se čini da je jedno grobno polje ostalo bezimeno, od oranice je nastao vrt u kojemu se susreću ljudi u molitvi i daju da raste spomenik. Mržnja nije rodila cvjetovima ni plodovima mržnje.

I još je nešto važno. Vaša briga za najmanje snažnije očituje pojavu u hrvatskome društvu koja ne vodi prema dobru. Vaš glas 'koji viče u pustinji' dio je mnogih glasova koji upozoravaju na razornu snagu zanemarivanja istine o komunističkoj vladavini.

Govoreći o odnosu prema žrtvama Drugoga svjetskog rata, kardinal Bozanić ove se godine, prigodom Dana hrvatske državnosti, izravno osvrnuo i na zanemarivanje grobova hrvatskih vojnika kojih se danas spominjemo. To je samo djelić koji upućuje na cjelinu.

Naše je svjedočiti istinu. U vremenu kada živimo neobičnu usporednost, u kojoj izgleda da možete govoriti što vas je volja; da možete biti u pravu tako da svi to vide; što će vam čak riječima i potvrditi, ali se čini da to nema nikakva stvarnog utjecaja; u tome vremenu, mudrošću Božjega Duha i snagom kršćanske ljubavi, na nama je ne umoriti se isticati istinu. To je vaša dragocjenost služenja, donošenja utjehe i pronalaženje najmanjih.

Vi nas vraćate na uporište, stamenost, čvrstoću od koje i dalje može živjeti Hrvatska. Danas smo došli u sebi pronijeti proročku riječ o utjesi narodu i biti živi spomenik. Zahvaljujem Gospodinu za vas.

Amen.